Iniciatyva ,,Šok į tėvų klumpes“

Švenčionių Zigmo Žemaičio gimnazijos mokiniai ir mokytojai dalyvavo  kasmetinėje iniciatyvoje „Šok į tėvų klumpes“ ir vyko į tėvų darbovietes.

Gegužės 22 dieną 7c klasės mokiniai lankėsi Aukštaitijos nacionalinio parko Gamtos mokykloje. Pirmiausia visi apžiūrėjo lauko ir vidaus edukacines erdves. Vaido mama papasakojo apie ekologo profesiją. Pasiskirstę į grupes mokiniai dalyvavo gamtos pažinimo orientaciniame žaidime, susipažino su parko augmenija, sprendė užduotis.

<https://svencioniugimnazija.lt/lt/naujienos/ugdymas-karjerai/2023/05/edukacija-aukstaitijos-nacionalinio-parko-gamtos-mokykloje>

7b klasės mokiniai su klasės vadove R. Skripskaitė Li lankėsi įmonėje „Matvyda“, kurios bendrasavininkė yra Justės mamytė Vida Jakutienė. Ši įmonė yra į aukštas siuvimo technologijas orientuota kokybiškų rūbų gamintoja, turinti ilgametę patirtį siuvimo srityje. Šioje įmonėje siuvami įvairūs drabužiai: suknelės, džemperiai, net motociklininkų drabužiai. Septintokai pamatė, kaip iš tikrųjų atrodo siuvėjo darbo vieta, kokia yra darbo specifika. Mokiniai buvo nustebę, kad drabužis turi nukeliauti per tiek daug rankų, kol jis paruošiamas nešioti. Gal siuvėjo profesija taps kurio nors dabartinio septintoko svajonių profesija?

5a klasės mokiniai su klasės vadove Jolita Žemiene lankėsi Švenčionių rajono savivaldybėje. Mokiniai susitiko su mokinio Tito mama Ramune Jakubėniene, kuri pristatė savivaldybės darbuotojų profesijas, papasakojo, koks atsakingas yra savivaldybės darbuotojo darbas.

<https://svencioniugimnazija.lt/lt/naujienos/ugdymas-karjerai/2023/05/karjeros-savaite>

VIZITAS PAS ODONTOLOGĄ

Gimnazijos 2 b klasės mokinės Unės mamytė pakvietė odontologę Ievą, kuri klasės mokiniams papasakojo apie dantukus, jų priežiūrą, taisyklingą valymą. Gydytoja mokė teisingai valyti dantis, paaiškino apie dantų pastos naudojimo kiekį, šepetėlio priežiūrą ir jo keitimo būtinybę, dantų siūlo naudojimą.

Vaikai ne tik uždavė klausimus, bet ir patys diskutavo apie apsilankymą odontologo kabinete, spalvotas plombas, dantų valymą.

Pamokos pabaigoje kiekvienas gavo dovanų po dantų šepetėlį ir pastos.

Mokytoja E. Novikienė

<https://www.facebook.com/permalink.php?story_fbid=pfbid02u7E2hazPBEY4mp5Njeb5JD1zoUePr7GqQKrfhpkvRViMfNR3152SiRt5qrCMtZdcl&id=100057179570664>

Pamoka policijos komisariate

Neido mama 2 b klasės mokinius pakvietė apsilankyti Švenčionių rajono policijos komisariate. Čia juos pasitiko pareigūnė Ilma, kuri papasakojo apie policininkų darbą, jų darbo priemones ir aprangą, reikalingą kiekvieną dieną, parodė kameras, kuriose laikomi sulaikyti už nusikaltimus asmenys, ginklus, liemenes. Didelį įspūdį mokiniams paliko policijos automobilis, kuriame galėjo pasėdėti, išgirsti įjungtą sireną.

Pamoka pralėkė akimirksniu. Padėkoję pareigūnei antrokai sugrįžo į klasę ir aptarė, ką sužinojo.

Mokytoja Edita Novikienė

<https://www.facebook.com/permalink.php?story_fbid=pfbid02L49iwxNaaQUyp5m7TvFpT9GAjLYWxEmx3GWXFfMkumiBUh6myHJhb84B99SuctM8l&id=100057179570664>

PAMOKA VAISTAŽOLIŲ FABRIKE

Augusto tėtis pakvietė 2 b klasės mokinius apsilankyti Švenčionių vaistažolių fabrike.

Mokiniai sužinojo, kad tai vienas seniausių vaistažolių fabrikų Pabaltijyje ir Europoje, veikiantis daugiau nei šimtą metų. Fabrikas turi naujausią technologinę ir laboratorinę įrangą, gamina aukščiausios kokybės produkciją.

Vaikai pabuvojo sandėliuose, sužinojo, kokios vaistažolės auga Lietuvoje, kaip renkamos ir džiovinamos, pamatė, kaip jos smulkinamos, tikrinama kokybė, kaip pakuojamos ir paruošiamos išvežiojimui į parduotuves.

Padėkoję už įdomią ekskursiją, pilni įspūdžių antrokai grįžo į klasę.

Mokytoja Edita Novikienė

<https://www.facebook.com/permalink.php?story_fbid=pfbid025AdK7TgbxVmtTu27DLfvt5dhKdq8ahzQWCuVvn4Qas9e59RvARY4iJqZoquWKq2zl&id=100057179570664>

Gegužės 31 dieną 5b  klasės mokiniai su klasės vadove Jurgita Travkina lankėsi Švenčionių profesinio rengimo centre. Mokiniai susitiko su Gabrielės ir Roko mamytėmis, kurios papasakojo  Cirkliškio dvaro istoriją, vedė ekskursiją bei supažindino su miško darbuotojo, transporto priemonių remontininko, automobilių kėbulo remontininko ir barmeno specialybėmis. Barmeno specialybę mokiniai išbandė praktiškai – plakė kokteilius, kuriuos suplakę ragavo ir įvertino savo darbą.

Mokytoja Jurgita Travkina

Informaciją pateikė karjeros specialistės:

Asta Abramovičienė, Lilija Rutkovskaja